“Пагадзіцеся, на ініцыятыўныя кадры, здольныя на крэатыў у творчасці, дэфіцыту ў нас няма”, — сцвярджае Сяргей Райчонак. Ён мае рацыю. Як, зрэшты, і ў тым, што звычайнае, здавалася б, свята Спаса ў надзвычайным сікораўскім антуражы маляўнічых Алашак рана яшчэ рабіць абласным. Дырэктар Мемарыяльнага музея садоўніка-селекцыянера Вольга Вялічка распавядае, што пастаяннай аўтобуснай сувязі з Алашкамі няма, бліжэйшы прыпынак — у Жукоўшчыне, за 2,5 кіламетра ад музея. Але нават не ў гэтым справа: хоць і не ходзіць сюды аўтобус, але музей сёлета наведала амаль 2 тысячы экскурсантаў. Хвалюе тое, што сад, размешчаны больш чым на 2 гектарах, — састарэў. А малады, закладзены музейшчыкамі ў 1997-ым, як і гадавальнік сеянцаў ды саджанцаў, патрабуе пільнай увагі і грашовых укладанняў.